
Темата за отношението към домашните животни в рамките на традицион- 
ната култура е слабо разработена в българската хуманитаристика. Тя се вписва 
в контекста на по-големия проблемен кръг за животните като цяло, на който са 
посветени редица научни изследвания (Георгиева 1993; Попов 1994: 122-124). 
За разлика от представителите на дивата фауна, домашните животни имат по- 
особен, амбивалентен статус в традиционните вярвания и мироглед - те са 
междинното звено между човешкия и природния свят. От гледна точка на ево- 
люцията на човешката цивилизация те са продукт на културата - появата им се 
свързва с дългия процес на опитомяване, извършен изцяло от човека. Отноше- 
нието човек - домашни животни е регламентирано и в трите монотеистични 
традиции (юдейска, християнска и ислямска), но е особено ясно изразено в мю- 
сюлманското кръвно жертвоприношение, известно на Балканите като „кур- 
бан“. Настоящият текст представлява опит за анализ и интерпретация на тази 
основна за традиционната култура дихотомия на базата на предписаните от ка- 
нона и традицията „уважително отношение“ към жертвеното животно и прави- 
ла за неговото безболезнено умъртвяване – т. нар. „нахр“. Използван е теренен 
материал, събиран сред представителите на сунитското направление в Бълга- 
рия - българи мюсюлмани и турци, както и сред българо-мюсюлманските об- 
щности в Северна Гърция. 

В курбанната традиция на българите мюсюлмани е кодирано вярването, че 
предназначените за жертва животински видове имат божествен произход. 
Този произход се свързва с архаичната представа за свещения, неземен гене- 
зис на жертвата. Принася се само онзи вид животно, което е създадено и/или 
посочено, благословено от Бога! – т. е. жертвата е осветена още при нейното 
раждане (Елиаде 1998: 60-65). Тази представа е разкрита особено ясно при вяр- 
ванията, свързани с овена - първият мюсюлмански курбан е от този живо- 
тински вид, защото при заменянето на Ибрахимовия син Исмаил с жертвено 
ЖИВОТНО ,,... Аллах е пущил от небето коч за курбан, затова и ние коляме коч“. 
Принадлежността на жертвата към определен вид животни я свързва по мис- 
тичен начин с божественото - тя има свещен характер по природа и няма нуж- 
да специално да придобива такъв (Нибег: 1964: 29). Заколването на животни от 
даден жертвен вид се възприема като спазване на зададените параметри на 


! Народната традиция следва класическия възглед, че курбанът трябва да бъде от домаш- 
но преживно чифтокопитно животно - овца, коза, камила, крава. Те спадат към групата на раз- 
решените за курбан животни (Явуз 1992: 7). Забранени за курбан са кон, магаре, прасе, непре- 
живните домашни животни, птиците. 

жертвения модел - излизането извън тях превръща приношението в безсмис- 
лен акт: „Нам е заведено само такива животни да коляме - от другите и да 
коляш - то е нищо!“. Божественият произход на овена, камилата и кравата ги 
легитимира като курбански животни - в традиционните вярвания сътворяване- 
то им от Аллах ги превръща в необикновени представители на домашната фло- 
ра и гарантира свръхестествените им способности“. Техният небесен генезис се 
вписва в класическото вярване за Аллах като демиург на вселената - той е тво- 
рец на всички живи същества, към които спадат и годните за курбан животни. 
В исляма (както в юдаизма и християнството) животните, подобно на хората, 
са „създания на Господа“. Те са собственост на техния божествен създател – по 
своя воля той ги отдава на хората да ги стопанисват: „Аллах е сайбията на 
всичко“ (с. Долно Влахово, Смолянско). В една от фолклорните версии за сът- 
воряването на света се казва, че след изгонването на Адем (библ. Адам) и Хав- 
ва (библ. Ева) от дженнета, „Аллах пратил Джебраил, та им дал добитък, дал 
им семена“ (с. Галата, Тетевенско) - т. е. Бог сътворява благата, чрез които чо- 
век може да продължи съществуването си. Кораничната идея, че хората полз- 
ват животните, които Аллах „им е дал“, е версия на старозаветното схващане, 
според което Бог е стопанин на всички територии, от които хората се прехран- 
ват, а те са труженици на божията земя, с чиито усилия се добива храната (Еро- 
феева 2000: 124). Вярва се, че Аллах създава животните, за да „служат на чо- 
века, да го подпомагат и улесняват“. Заколването на определен животински 
вид е част от това предопределение: „Господ е дал животните за тези неща - 
хората да живеят чрез тях, да ни прислугват...“. Жертвените животни са 
участник в богоустановената субординация между творенията и твореца, спо- 
ред която те служат за „улеснение“ на човека - т. е. за прехрана и като работна 
сила. Съдбата, която е отредена на животните за курбан, се вписва в божестве- 
ния план за прехраната на човека. Същевременно точно те са предопределени 
и осветени от своя върховен създател да изпълняват и по-висшата жертвена 
функция. Ислямската жертвена традиция запазва, макар и косвено, старозавет- 
ната концепция, която придава на жертвоприношението статус на разделяне на 
храна между човека и Бога. Творецът отдава своето творение - цялата планета 
-- на човечеството за вечно ползване (подобно на аренда), поставяйки условие- 
то, че плътта на живите същества принадлежи на хората и може да им служи за 
храна, а нематериалната (безсмъртна) субстанция на всичко живо (т. е. душа- 
та) принадлежи единствено на Бога и той трябва да я получи чрез акта на жер- 


2 Небесният произход на овена поражда редица вярвания, най-разпространените от които 
му приписват качества на меляйке (ангел). Много мюсюлмански общности на Балканите смятат 
овена/овцата за благословени от Аллах животни и затова дяволът никога не може да влезе в тях, 
за разлика от козата, която е „шейтан“ (т. е. дяволско животно- Домазетовски 1994: 232- 
233). Сред общностите, които в миналото са практикували камиларството, се среща вярването, 
че камилата е „малькеть Госпуть“ и допирът с нея лекува (Примовски 1958: 107). Вмю- 
сюлманската курбанна традиция по българските земи кравата е смятана за жертвен еквива- 
лент на камилата - сред някои локални общности се вярва, че „говедата са ангеле“ (Боя - 
джиева 2000: 58). 

3 АЕИМ № 291-Ш: 6, 1993 г., зап. Г. Лозанова. 

4 АИФ 1 Хе 175-П: 206-207, 1996 г., зап. Ст. Бояджиева. 

твоприношението (Ерофеева 2000: 124). Една от функциите на курбанния акт 
го представя като благодарствена жертва към Бога - човек му връща част от 
това, което е получил, но то трябва да бъде най-доброто и най-ценното: „Жи- 
вотното го колиме, да благодарим на Аллах, че го е дал за курбан, да иде за 
опрощение на греховете. Аллах ти е дал да имаш -- щото, ако немаш, какво ще 
колиш?“ (с. Сатовча, Гоцеделчевско). Традиционната култура представя до- 
машните животни като символ на богатството - „офцете са най-ценното“. 
Тази максима, валидна особено за пастирските общности, поставя домашната 
стока сред най-значимите дарове в народната традиция ~ даряването с живот- 
но подчертава централното място, което се отрежда на получаващия в дадения 
обред: овцете/овните са част от дара, изпращан на годеницата, или са награда 
за „баша“ в борбите, устройвани при сюннет, сватба или общоселски събор. За 
разлика от традицията, ислямската догматика представя домашната стока не 
само като материална ценност. В резултат от съчставането на фолклорната и 
каноничната гледна точка приетите за курбан видове сс превръщат за вярва- 
щия в една от богоустановените възможности за постигане на духовно, немате- 
риално богатство, което има измерение във вечния живот и в райското блажен- 
ство. Мюсюлманинът трябва да благодари за това дарено му свише средство, 
чрез което може да обезпечи съществуването си на земята, може да постигне 
благоденствие и изкупление в реалния живот или в Съдния ден. Подобно вяр- 
ване с повлияно от универсалния догмат за Аллах като върховен източник на 
благата: „Аллах е богатият, ти си бедният. Аллах е всебогат - той създава, 
той унищожава, той дава, той взима. Ти си бедният - каквото и да имаш - 
той ти го е дал. В гроба не можеш да го занесеш...“ (с. Сопота, Рудоземско). 
Ислямският догмат отрежда на Аллах ролята на повелител на всички живи съ- 
щества - като техен създател той има власт да предначертава тяхната съдба, 
качества и поведение. Оттук и пряката връзка между сакралния акт на сътворя- 
ването и божественото предопределение. Чрез този божествен план за съдбата на 
всички творения се задава определена субординация както между аллаховите съз- 
дания, така и между тях и Създателя им. 

Според общомюсюлманското вярване Аллах обича всяко свое творение, 
независимо от съдбата, която му е отредил. Ето защо божественото предопре- 
деление на курбана не може да се разглежда само в неговия фаталистичен ас- 
пект, който оправдава коленето на животното. Мюсюлманинът трябва да проя- 
вява грижи и внимание към всички аллахови създания - особено към живот- 
ните от своя дом и стопанство (Максуд 1999: 231-23). Народната култура често 
третира домашните животни като част от семейния кръг - те са единствените 
създания освен хората, които получават имена: „Дядо ми имаше навик да дава 
име на всяко животно - и овцете, и кравите си имаха име и ги „знаеха“. 
Като ги извикаш – реагираха на тях“ (гр. Омуртаг)”. Именуването е практика, 
чрез която едно същество се индивидуализира, от безименно и анонимно то 
става „някой“. Затова човек „нарича“ само домашните животни - онези, които 
са в непосредствена близост до него и му служат. Както човекът се включва в 
своята социална среда чрез името, така и животното с име е приобщено към чо- 


5 Иззет М. Исмаилов, род. в гр. Омуртаг. 

вешкия свят, то получава свое място в него (Кръстева-Благоева 1999: 7). Чове- 
кът нарича животните с имена и така частично ги отделя от природата, за даги 
впише в своя свят, подчертавайки междинния статус, който те имат - „нашии 
чужди, близки и далечни“, част от човсшкото ежедневие, но все пак принадле- 
жащи към друг биологичен вид (Кръстева-Благоева 1999: 23). Представата за 
домашните животни като част от семейния колектив откриваме и в практиката 
новата стока в дома да се храни с най-хубавата кърма или ядене, за да свикне 
бързо с новото място. По този начин се извършва социализирането на добитъ- 
ка в дома - стопаните го приобщават в своята среда като нов член”. Морално- 
стичните аспекти на човешкото отношение към животните (особено към жерт- 
вените животни), отразени в традиционната култура, са задължителни. Жерт- 
вените животни също са обект на приобщаване, особено когато семейството 
няма друга стока и животното се купува специално за курбан. Вярва се, че от- 
където и да е купено животното, то трябва да „преспи“ в дома поне една нощ – 
„да си стане твое“ (гр. Карлово). Мотивът за задължителното социализиране 
на жертвата отразява идеята, че изкуплението чрез жертвения акт може да се 
извърши само с лична собственост - мюсюлманинът не може да се откупи или 
благодари с нещо, което не е негово. Жертвените животни са обект на изклю- 
чително внимание още при определянето им за курбан - хранят ги с най-хуба- 
вата храна, не ги бият, не ги псуват или проклинат. Вярва се, че мюсюлмани- 
нът трябва да се грижи за цялата си стока, но към курбана да проявява изклю- 
чително отношение - „да го гледаш като нещо много ценно, като човек“ (гр. 
Девин). В някои локални традиции се препоръчва животното да се отглежда за 
курбан още от раждането му: „Да му се дава повече зоб, да заякне. Да го имаш 
като нещо скъпо. Защото колко ти е по-мило, толкова пд ще се прихване кур- 
бана, кога го дадеш...“ (с. Девисилово, Крумовградско). Така жертвеното жи- 
вотно е поставено в категорията на привилегирован представител на домашна- 
та фауна, който е обособен във всяко отношение от останалите. Доколкото във 
всяка култура доброто отношение на човека към животните е повече фикция и 
по-малко реална практика, уважителният подход към курбана показва неговата 
изключителност сред домашната стока - хранят го с най-хубавата храна, не го 
обиждат или бият. Реалната ситуация в традиционната мюсюлманска среда 
показва, че обект на подчертано добро и почтително отношение са предимно 
курбаните, докато към останалите домашни животни стопаните не винаги про- 
явяват предписаното от догматиката уважение. Тези необичайни прояви на 
внимание подчертават непрофанната, т. е. религиозна същност на жертвеното 
животно. Чрез придаването на морално-етичен аспект в отношението на чове- 
ка към курбана ислямът запазва някои реликти от древните зоолатрии. Обосо- 
бяването на жертвата от останалата домашна стока напомня за култовете, свър- 
зани със свещените животни, които са посвещавани на боговете и отглеждани 
специално за жертвоприношения (Соколова 1998: 235). 

Всички грижи за жертвеното животно в народния ислям се осмислят като 
„уважение към курбана“ - обикновено то достига своята кулминация в деня на 


в АБИМ № 43-Ш: 78, 1983 г., зап. Р. Дражева. 
7 Семиха Юсеин Чалъм, род. 1941 г. вгр. Пазарджик, омъжена в Карлово, л. а., зап. юли 2002 г. 

заколването. В някои селища жените от семейството целуват курбана по ушите 
и очите, сякаш се прощават с него (тази практика с особено характерна за бай- 
рамския курбан и курбана за невестата); захранват го със зърно, хляб или ме- 
кица, със сол, с трева или слама - „дават му последния залък“ - и задължител- 
но го запойват с вода. Трябва да отбележим, че този „последен залък“ се подава 
с ръка на животното, а не го оставят да се храни само. Това ритуално захранва- 
не е сходно с подаванията на съседи или бедни, които се правят на байрам. В 
него е отразено вярването, че човек трябва да поднесе със собствената си ръка 
всяко нещо, което дава, а не получателят да си го вземе сам -- за да се „прихва- 
не“ на даващия. В този смисъл, за да приеме Аллах „последния залък“ на жи- 
вотното като севап за стопаните, те трябва да му го подадат сами. Другият ва- 
жен аспект на захранването е, че то се извършва най-често с продукти, които са 
от регистъра на човешките храни - хляб, мекица, зърно, сол. Дори тревата или 
сламата, които му се дават, формално са добити с човешки труд – те са откъсна- 
ти, окосени, животното не е оставено да се нахрани само. Чрез тези символич- 
ни храни, повечето от които се консумират и от приносителите, жертвеното 
животно се фамилиализира - то е приобщено към семейството, представено с 
като негов член, до края на земните си дни запазва статуса си на привилегиро- 
ван представител на домашната фауна. Така след къносването то още веднъж 
се изважда от света на природата и се интегрира в света на хората (ВпзсЬагге 
1998: 25); чрез общото ядене на една и съща храна то става част от семейство- 
то, което го принася. Включен в семейството, курбанът достига статута на „ху- 
манизирана“ жертва, която може да замени всеки един член от семейството 
(ВпзеБагге 1998: 25). Вниманието на човека към животното като към „скъпо“ 
същество напомня за грижите на родителите към децата им - в този смисъл 
актът е метафора на връзката, която съществува между Ибрахим и Исмаил - 
„най-скъпото“ нещо, което бащата има. Приносителят е хипостаза на коранич- 
ния персонаж във всяко едно отношение: той отглежда курбана „като човек“, 
т. е. наподобява отношението на бащата към сина. Жертвеното животно става 
ценно не само поради факта, че е част от семейното богатство. То се превръща 
в „нещо много скъпо“ чрез изключителните грижи, с които е обградено и кои- 
то го отличават от останалите домашни животни, придавайки му статус, подо- 
бен на индивида в семейния колектив. Същевременно чрез обредното захран- 
ване се създава връзка, която има проскции в отвъдния свят - животното ще 
„познае“ своя стопанин, който се с грижил за него приживе. Даването на храна 
в последния час е форма на договор между човека и животното, който наподо- 
бява сключения между Бога и хората завет. Както Бог дава прехрана на човеш- 
кия род, така и приносителят е длъжен да нахрани своя курбан, което в дълбо- 
ката си същност означава да се съхрани порядъкът в Творението като цяло 
(Патав 2001: 76). Сходството, което се наблюдава при захранването на жерт- 
вата в мюсюлманската и християнската традиция по българските земи, може да 
ни насочи към архаичните, предислямски корени на този ритуал. Поднасяните на 
животното храни са натоварени с определена символика в народната традиция, 
която подсказва, че в най-старите версии на този ритуал чрез захранването се 
цели обезпечаване на изобилие и благополучие в дома и стопанството. Според 
Д. Маринов солта, триците (хлябът) и тревата са „троица, символ на общото 

щастие в къщата“, Като послание на хората към свръхестествените сили жертве- 
ното животно символично се „насища“ с пълнотата, която приносителят цели да 
получи. 

Често оказваната почит на курбана е като към близък покойник. Към по- 
добна интерпретация ни насочва не само ритуалното прощаване с животното и 
захранването му с тестени изделия, които са основна храна на мъртвите в по- 
меналните раздавания „одуше“. Преди заколването под главата, а понякога и 
под цялото тяло на животното постилат слама, за да не лежи направо върху зе- 
мята - действието е сходно с мюсюлманския обичай да се погребва без сандък, 
при което покриват дъното и стените на гроба с дъски, за да няма тялото на 
покойника пряк досег с пръстта. Особено показателно в това отношение е за- 
пойването на животното ~ вярва се, че без да му се даде вода, то не може да бъде 
заклано. Видно е влиянието на есхатологичния мотив, според който веднага 
след смъртта дяволът идва при покойника и му иска имана, като го подмамва с 
вода. Ако почналият не е пил вода преди да издъхне, той ще предаде своята 
вяра, за да утоли жаждата си”. Задължителното изискване за запойване на жер- 
твеното животно го приравнява със статуса на покойника - като субект на един 
каноничен обред курбанът е олицетворение на същата ислямска вяра, чийто 
носител с починалият. Грижата, която живите полагат за покойника и курбана, 
цели запазването им в лоното на вярата, т. е. на връзката им с Аллах. От друга 
страна, заколването с възможност жертвеното животно да изпълни функцията, 
за която е принесено -- тъй като дяволът няма да успее да го примами с вода, то 
ще си остане посредник между Бога и човека. 

В духа на ислямската доктрина почитта към жертвеното животно е проява 
на внимание към едно от творенията на Аллах. То „не трябва да си ходи глад- 
но от сая дюня“, защото ненахраненият курбан няма да бъде приет – и това ще 
бъде наказанието за онзи, който не е оказал необходимото уважение към аллахово- 
то създание: „Грехота е, ако не му дадеш храна и вода, преди да го заколиш“ (гр. 
Карлово). Отношението към курбана е поставено в контекста на същата нравстве- 
на норма, която регламентира отношението на мюсюлманина към хората – и в два- 
та случая нейното нарушаване се осмисля като „грях“. Същевременно описваното 
уважително отношение на приносителя към жертвата е равносилно на проявена 
благодарност към помощник. В сакрален план в мюсюлманската жертва е отра- 
зена идеята за близостта на домашните животни до човека в качеството им на 
негови постоянни помощници. Мюсюлманинът обгражда своя курбан с внима- 
ние, защото именно чрез него се надява да достигне до желаната цел - защита 
и благоденствие в земния живот или изкупление в отвъдния. „Уважението“ 


в „Солта означава спор, ситост, пълнота; тричките -- плодородие, а тревицата -- да има изо- 
билна паша за овците, а още означава здраве, младост, подновен живот“ (Маринов 1994: 609). 

9 Мотивът за уголяване на жаждата на покойниците е популярен в традицията на българи- 
те мюсюлмани. Вярва се, че жена, която има починала рожба, не трябва да шие на Арфа, защо- 
то на другия свят продупчвала ибрика на детето си и то плачело, оставено без вода. По всяка 
вероятност този мотив трябва да се свърже с арабската основа в исляма. Според М. Елиаде „ми- 
сълта, че душите на мъртвите страдат от жажда, всявала ужас... у популациите, заплашени от 
топлината и сушата“ (Елиаде 1995: 229-230). 

към жертвеното животно е вид благодарност, изразена в аванс - човекът го зах- 
ранва, за да може то да му помага и по свръхестествен начин. 

Според традиционните представи мюсюлманинът изпълнява повелята на 
Аллах, като коли курбан. Кръвното жертвоприношение не е самоволен акт на 
богопочитание, измислен от човека. То е една от каноничните прояви на иба- 
дета (поклонение)", установен от самия Бог, като форма на човешкото прек- 
лонение пред него. Така в жертвения акт се проявява универсалната ислямска 
идея за божественото предопределение на всяко живо същество. Вярването, че 
субектите на жертвения акт са божествено предопределени, оправдава фата- 
листичното отношение на хората към съдбата на животните: „Аллах така го е 
дал - да го колиш“. И приносителят, и животното се подчиняват на божията 
воля - т. е. приемат своето предопределение. Тази идея се открива и във вярва- 
нето, че човек не трябва да изпитва тъга за животното, което коли: „Болно тие 
на сърце, ама не трябва да жалиш за него, щото това му е отредено. Такъв 
му е късмета - за курбан да иде“ (гр. Кърджали). Същата забрана важи още по- 
категорично, когато почине близък човек - мъката по него не трябва да бъде 
прекомерна, а на жените се повелява да не плачат много. Смъртта както на чо- 
века, така и на жертвеното животно, е предопределена от Аллах - земният край 
на всяко живо същество е следствие на неговата воля. Страданието при тяхна- 
та загуба означава непризнаване на тази воля, съпротивление на божия план ~ т. с. 
отстъпване от вярата. Вярването за предопределението на животните от даден 
жертвен вид е отразено и в пожеланието, което в някои локални варианти се 
отправя при раждането на агне: „Ага се роди от майка да му кажеш: „За кур- 
бан да идеш!“ - че Аллах още от раждането му го е къньосал [определил – 
бел. авт.] за курбан“ (с. Чепинци, Рудоземско). Пожеланието разкрива тради- 
ционната представа, че животните от даден жертвен вид имат потенциалната 
предопределеност да бъдат заклани за курбан. Принасянето им в жертва се смя- 
та не за наказание и насилие, аза благословение и въпрос на чест - всяко обре- 
чено животно е удостоено да бъде предпочетено и избрано сред останалите 
представители от своя вид. „За курбан да идеш!“ означава, че съдбата на жи- 
вотното се свързва с изпълнението на един религиозен ритуал, който в мисти- 
чен план превъзхожда многократно обичайното колене за месо. 

Сред българите мюсюлмани се среща вярването, че на другия свят човек 
ще бъде съден за всички животни, които е заклал, за да използва месото им, 
убил ги е нарочно или по невнимание. Единствено за животните, които са при- 
несени в жертва, няма да бъде търсена отговорност: „На другата дюня ше от- 
говаряме за убитите мухи, камо ли за закланите животни - то на сяко нещо 
му се иска да живее. Само за курбаните няма да ни търсят сметка - щото 
Аллах го е изпратил коча...“ (с. Сопота, Рудоземско). Въпреки че това вярване 
има доста съвременно екологично звучене, то безспорно е повлияно от тради- 
ционните представи за курбана като сакрален архстип, чието следване означа- 
ва изпълняване на божията воля: „Аллах ги е дал тия животни на човека - 


0 Ибадет – диал. от“ибада (мн.ч. ‘ибадат) – поклонение. Терминът се употребява за обоз- 
начаване на мюсюлманското богослужение, което се дели на духовна практика (му‘амалат) и 
ритуална практика, една от които е хаджът и свързаното с него кръвно жертвоприношение. 

човек, като ги коли, изпълнява аллаховото желание“. Тази народна представа е 
перифраза на кораничния текст: ,,„...да споменават името на Аллах при жертвоп- 
риношението на добитък, който Той им е дал“ (Коран, 22: 27). По този начин чо- 
вешкото насилие над животното се формализира от факта, че жертвоприноше- 
нието с една от формите на монотеистичното богопочитание – заколването не носи 
негативни последици за извършителя на това деяние. Приносителят с само изпъл- 
нител на „аллаховото желание“ - неговата „свободна воля“ е сведена до подчине- 
ние пред Бога. Вярването, че Бог дава тези животни за курбан, оправдава в народ- 
ния ислям проявеното надмощие над жертвата от страна на човека. Необходимост- 
та изадължението да се прославя Създателят превръщат отнемането на живота на 
друго същество в ритуал, при който реалното умъртвяване е вид свещенодействие. 

Омаловажаването на човешкото насилие в жертвения акт, „оправдаване- 
то“ му като изпълнение на богоустановсн модел за поклонение е интерпрети- 
рано още в цитирания кораничен текст, който повелява на мюсюлманите ,,... да 
споменават името на Аллах при жертвоприношението...“. Споменаването на 
Божието име ~ „Бисмиллях-и-рахман-и-рахимм“ – преди всяко заколване на жи- 
вотно, включително и при жертвоприношение, е общоислямска практика. Тази 
свещена формула - „В името на Аллах, милостивия и милосърдния“ - показва, че 
действието се извършва в името на единния Бог. Всяка човешка интервенция в 
животинския свят, който е част от божественото творение, е подчинена на Бога – 
тя не може да се предприсма без неговото призоваване (Вопіс 1999: 42). В проти- 
вен случай умъртвяването на животното се смята за недействително и се възприе- 
ма като греховно деяние. По тази причина народният ислям придава практично 
значение на формулата „Бисмиллях“ – вярва се, че с нея се призовава участието и 
подкрепата на Бога: „За да заколиш нещо, ти трябва да му вземеш душата с име- 
то на Аллах - ти го замесваш в твоята работа, за да ти помага. Затова и на 
всяка работа, която почваш, трябва да кажеш „Бисмиллях“. В народното мис- 
лене Творецът не присъства пасивно при жертвения акт, а е призован да участва в 
унищожаването на курбанското животно - т. е. на свое творение. Търсенето на 
божията намеса в ислямския жертвен акт чрез „Бисмиллях“ е аналогично на 
формулата, която древногръцките жреци прошепвали в ухото на закланата от 
тях жертва: „Гова действие извършиха боговете, аз не съм го извършвал“ (Бур- 
керт 2000: 410). Чрез призоваването на Бога човек снема вината от себе си за 
извършеното престъпление (за каквото в традиционното мислене понякога се 
възприема и заколването на животно): ,, Ги ако заколиш едно добиче за курбан, 
ти си взимаш грях. То е като човека и то носи душа... Но ходжата нали чете 
„Бисмиллях!“ - с това ти опрощава. Това ако не чете - нищо не минава“ (с. 
Галата, Тетевенско). Подобно вярване оправдава насилието на човека над жер- 
твата - осмислянето на курбана като обред, чрез който се изпълнява божестве- 
ната повеля, очиства мюсюлманина от отговорността за пролятата кръв. В кур- 
бана ислямът прогласява правото на човека да отнема живот на друго същест- 
во в името на Бога, а проливането на кръв е регламентирано от канона дейст- 
вие. Споменаването на Аллах означава, че животът на животното не се отнема 
безпричинно, а като жертва или за храна, и ритуалното убийство се извършва с 
негово позволение (Максуд 1999: 283). По този начин човешкото надмощие 
над жертвата се превръща във формален акт. Традицията представя приноси- 

теля не като конкретен унищожител на животното, а като обикновен изпълни- 
тел, който използва помощта на друго, по-висше същество и се подчинява на 
волята му т. е. на Бог. Мюсюлманинът търси и разчита на неговото „позволе- 
ние“ да отнеме живот. Така умъртвяването на животното е своеобразен акт на 
насилие, който, независимо дали е обичайното колене за осигуряване на месна 
храна или е жертвен акт, придобива и духовно измерение. 

В ислямската традиция идеята за ненасилието над жертвеното животно по 
време на принасянето с подчинена на системата нахр, която изгражда универ- 
салните за исляма предписания при заколване на животни. Вярване от типа на: 
„Аллах не е разрешил животно да се мъчи, като го колиш!“ (с. Девисилово, 
Крумовградско) е реплика на каноничното схващане, приписвано на Мохамед: 
„Аллах е предписал във всяко нещо хуманност, затова, когато убивате, убивай- 
те хуманно!“ (Вгіѕебате 1998: 28). Под влияние на класическата система нахр 
народната традиция не допуска каквото и да било насилие по време на жертве- 
ния акт - приносителят трябва да вземе всички предпазни мерки, за да спести 
страданието на животното. Животното трябва доброволно да стигне до място- 
то на заколването - да не се „насилва“ или „назорва“. Препоръчва се дори да 
бъде водено бавно, без да го дърпат или бутат. Често, за да бъде спазена тази 
практика, го „подмамват“ с трева или слама - за да отиде само до курбанската 
дупка. В някои локални варианти приносителят носи на ръце жертвеното жи- 
вотно до мястото на заколването: „зимаш го с обич и съжаляване“ (с. Ехинос - 
бивше с. Шехин, Ксантийско). Самото заколване трябва да бъде мигновено и 
безболезнено - „да не се мъчи много“. Средството, с което се отнема животът 
- ножът - трябва да отговаря на определени изисквания: да бъде не по-малък 
от една педя и да бъде изключително остър. Курбанският нож задължително 
трябва да се наточи преди заколването, но това да не става пред очите на жерт- 
вата. Според един хадис Мохамед упрекнал свой последовател, че наточва 
ножа си пред очите на животното, което ще коли, защото така го подлагал на 
двойна смърт. Съгласно предписанията нахр жертвата трябва да бъде умъртве- 
на в спокойна обстановка, без да става свидетел на подготовката за заколване 
(Максуд 1999: 236). Вярва се, че е голям грях да се коли с тъп нож - за да не се 
причинява страдание на животното. Задължително е гърлото да се пререже с 
три нареза в една посока - от ляво на дясно - като най-напред се прерязват 
гръклянът, дихателната тръба и двете аорти (Юзтоп 1998: 362). За гюнах се 
смята, ако ножът се движи ив двете посоки: „опинаш отгоре надолу и нема да 
триеш...“. Смята се, че установените в исляма правила на колене са най-безбо- 
лезненият начин да се умъртви животното - то мигновено загубва съзнание и 
не изпитва болка, докато умира (Максуд 1999: 283). С тези действия приноси- 
телят го „успокоява“, че няма да му причини болка - евентуалното страдание 
поражда опасения у човека, че жертвата няма да бъде приета, а той ще бъде на- 
казан свише. Отричането на страданието на животното е още по-силно В кон- 
текста на ритуалната му интеграция в семейството - курбанът се възприема 
като символичен член на домашната общност и този му статус изключва наси- 
лието над него. Обект на „уважение“ след заколването е и трупът на животното 
- смята се за грях тялото да бъде надувано с въздух, за да се улесни отделянето 
на кожата. Също като акт на уважение се приема и повсеместното изискване 

костите на курбана да бъдат заровени, „за да не ги разнасят кучета и лисици“. 
Спазвайки нахр като цяло, човек преодолява тревогата и страха от убийството 
на животното. Много мюсюлмански богослови разглеждат хората и животните 
като общност от живи същества, които изпитват страдание и чувстват болка. 
Убиването на едно животно означава да му се причини болка - така нахр е рес- 
триктивно позволение, дадено свише на хората, да убиват животни единствено 
с цел да се нахранят или да извършат жертвоприношение (Вотие 1999: 69). 
Умъртвяването на животното не може да бъде извършено, ако не е посветено 
на Бога - то трябва да се ритуализира и свърже с божествената намеса. Ето 
защо предписанията нахр включват и задължителното условие при заколване- 
то да се изрече „Бисмиллях“ - формула, която, както видяхме по-горе, се свър- 
зва с идеята за божественото предопределение на жертвата. Някои изследова- 
тели смятат, че чрез нахр ислямът превръща добрината и милосърдието към 
животните в едно от проявленията на вярата, а жестокостта към тях се осъжда 
като действие, водещо към ада (Впзебагге 1998: 29, 331). Според едно предание 
всяка жестокост на човека към животните, включително и курбана, се проекти- 
ра като наказание в отвъдния свят: „Пише в едни книги - ако си бил животно, 
когато умреш, ше ти се даде душъта на животно. Ти ше знаеш, че си бил чо- 
век, ама си го бил животното, гладувало е при тебе, не си го ранил. И ше ре- 
чеш: „А-а, да не съм правил така, ама нема...“ (с. Галата, Тетевенско)". Някои 
ритуали около заколването обаче показват, че в действителност нахр остава 
едно идеологическо предписание без практическо приложение - отделни пред- 
ставители на мюсюлманските общности в България и в Босна практикуват оби- 
чай, при който стопанинът на курбана нанася малък разрез върху шията на жи- 
вотното, наподобявайки същинско принасяне, след което предава ножа на ко- 
лача. Въпреки че този обичай предизвиква критики от страна на вещи в канона 
мюсюлмани, които го определят като ненужно „мъчене“ на животното, забра- 
нено от Аллах, „рязването“ върху шията на жертвата е честа практика, защото 
се осмисля като една от гаранциите за приемането на курбана свише. В този 
смисъл нахр се превръща не в реална практика, а в идеология, изградена върху 
абсурд: създава се представа за едно „хуманизирано“ убиване - жертвата не се 
мъчи и не страда, но какво всъщност се е случило е отделен въпрос”. Именно 


ПАИЙФТ е 175-П: 218, 1996 г., зап. Ст. Бояджиева. 

12 Свързаната с курбана система нахр бе използвана като свещен архетип в идеологията на 
терористите от „Ал-Кайда“ на 11 септември 2001 г. В ръкописа с инструкции на един от терористи- 
те самоубийци Мохамед Ата се вижда, че действията на атентаторите при умъртвяване на жертви- 
те са теоретизирани в духа на нахр: „Провери оръжието си – острието ти трябва да е добре на- 
точено, защото не трябва да мъчиш животното, което ще заколиш“; „Ако трябва да преряз- 
ваш гърла, не мъчи тези, които убиваш, тъй като така повелява Пророкът“ (в-к Труд, 
30.1Х.2001 г.). Като оправдание на човешките действия в „името на Бога“ системата нахр съдържа 
предпоставки, които правят много лесна за прекрачване границата между умъртвяването на жерт- 
вени животни и убиването на хора. Цитираният откъс от инструкциите показва, че терористите ос- 
мислят унищожаването на жертвите си в контекста на традиционния способ за принасяне на кур- 
бан. Традиционният постулат за убиване на живо същество, съчетан с идеите наджихада, се прев- 
ръща в удобна идеология, която оправдава човешкото насилие като действие, извършено в „името 
на Аллах“. В крайна сметка и при курбана, и в джихада се следва един и същи принцип: ,, Убивай- 
те в името на Аллах и вярата!“ (в този дух са аети 190-191 от сура 2 на Корана). По този въпрос 

защото смъртта на животното представлява убийство, т. е. забранено действие, 
е необходим ритуал, който да го легализира. Заколването по системата нахр с 
една ритуална трансгресия на основната забрана, срещана в много традиции, 
да се отнема живот на живо същество (Вопќе 1999: 68). Така идеята за ненаси- 
лие всъщност е оправдание на реалното насилие. 

Проявите на „уважение“ към курбана в исляма кореспондират с архаични 
и универсални жертвени практики - обреченото животно е обект на редица 
изкупителни действия, носят го на ръце, страдат за смъртта му. Тези практики 
според Юбер и Мос произтичат от вярването, че в жертвеното животно има 
дух, чието освобождаване е целта на приношенисто - той трябва да бъде успо- 
коен и умилостивен, защото става опасен, когато се освободи. Затова са необ- 
ходими ласкателства и апологии на жертвата, преди да я заколят. За да не от- 
мъщава на приносителите духът на животното, то трябва да бъде накарано доб- 
роволно да се принесе за благополучието на хората (Нибетї 1964: 30). Оттук и 
необходимостта то да бъде представено като самопринасящо се - духът му 
няма да вреди, ако само се е положило под ножа. Много е вероятно разглежда- 
ните по-горе наративи за доброволния характер на курбана да го осмислят ив 
светлината на архаичните представи за умилостивителния подход към жертве- 
ното животно. Необходимо е също актът на заколването да се спазва точно - в 
противен случай жертвоприношението ще бъде опорочено. В това еи целта на 
умилостивителните ритуали и бързото умъртвяване - те се подчиняват на иде- 
ята за силата на духа, който се освобождава и който е опасен поради самия 
факт, че е на свобода. Тази сила трябва да бъде ограничена, насочена и опито- 
мена. Изискването за мигновена смърт се свързва и с необходимостта душата 
на жертвата да премине бързо от земния в небесния свят, за да не се остави 
време на злите сили да я обсебят (НиБег: 1964: 34). Заколването, като естествен 
процес в жертвоприношението, го превръща в акт на насилие - т. е. в престъп- 
ление (НиБеп 1964: 30). Макар и изолирани, сред мюсюлманите в България се 
срещат случаи, в които коленето на животно, включително и На курбан, се ос- 
мисля именно като насилие на човска над по-слабо същество. При едно от те- 
ренните ми проучвания в Рудоземско мюсюлманин на средна възраст сподели, 
че от 10 години не коли животни, защото изпитва „някаква студенина към 
това нещо“: „Съвестно ми е, че животното лежи пред мене беззащитно, а 
аз го колям, за да му зема душата - и на него му се иска да живе“. В масови- 
те мюсюлмански представи коленето на курбан не се възприема така катего- 
рично като насилие - примерът отразява едно модерно отношение на човека 
към животните, повлияно вероятно от някои съвременни тенденции за защита 
на животните в световен мащаб. Наличието на редица умилостивителни прак- 
тики обаче подсказва, че макар и косвено, традиционната култура също „дър- 
жи сметка“ за този аспект от жертвоприношението. Именно за да бъде предс- 
тавено жертвоприношението като ненасилствен акт, коленето се предшества от 


по-подробно вж. Благоев, Г., Е. Кръстева-Благоева. Традиционна кръвна жертва и тероризъм: ас- 
пекти на „хуманното“ убийство в исляма. - В: Глобализация и фолклор. Доклади от Деветия сим- 
позиум по проблемите на фолклора (под печат). 

8 Шукри Моллов, род.1964 г., с.Чепинци, Рудоземско, зап.1997 г. 

обредите на „уважение“ към жертвата. Тези обреди превръщат жертвоприно- 
шението, което е раг ехе!епзе насилие, в доброволно действие на самата жерт- 
ва. Чрез някои от „уважителните“ практики приносителят като че ли „играе“ 
ненасилието - своите действия той представя като действия на самата жертва: 
животното се „подмамва“ с храна или се носи на ръце до мястото на заколване- 
то, сякаш то само отива до там - така жертвата е „изиграна“ да се представи тя 
самата като „саможертваща се“. 

Сред българите мюсюлмани се среща разпространеното и при други общ- 
ности в ислямския свят и на Балканите вярване, че жертвеното животно знае 
отредената му съдба и я очаква спокойно (Антонијевић 1983: 76). Животното 
не е пасивен участник в жертвения акт или безропотен свидетел на своето 
умъртвяване: „Животното винаги се радва по всяко време да го заколиш за 
курбан, щото за това е създадено“. Народната традиция антропоморфизира в 
известна степен жертвените животни, превръщайки ги в разумни същества -- 
те придобиват човешки характеристики и проявяват осъзнатост по отношение 
на своята жертвена роля (ВпзеБагге 1998: 332). Те могат да изпитат типично 
човешко чувство от предстоящия си досег с Бога - когато стават курбан, живот- 
ните се „радват““. Жертвеният акт придобива емоционален заряд - ритуалното за- 
колване не е само ругинно технично действие, а средоточие на чувства и мисли, 
които безмълвно изразяват състоянието на жертвоготовност и покорство. 

Вярването, че животните имат познание за божествено отредената им съд- 
ба като жертви, се свързва с представата за доброволния характер на курбана. 
Ислямската жертвена традиция изисква принасянето да бъде доброволен акт на 
човешка вяра - мюсюлманинът трябва да заколи животното не по принуда, не 
за да спази определен обичай, а като проява на осъзнатото си желание да се 
подчини на божествената воля. Народното мислене приписва това религиозно 
чувство и на животното - вярва се, че то осъзнава в някаква степен своето пре- 
допределение и доброволно се предава на заколение. В едни случаи вярват, че 
като къносат животното, то „вече знае - аз съм за курбан“. Според други вяр- 
вания вечерта преди заколването животното сънува, че отива курбан: „Съоб- 
щава му се по някакъв начин отгоре и то на другия ден е спокойно“ (гр. Омур- 
таг). Тази представа се среща ив други мюсюлмански култури - в деня на сво- 
ята смърт животното усеща по някакъв начин какво му предстои, то „узнава 
съдбата си“ (Вгіѕебатте 1998: 24). Устната традиция изобилства с примери за 
жертвени животни, които с необикновеното си поведение показват „съгласие- 
то“ си да бъдат принесени: „Оджите като почнат да му четат, то само си 
коланчва и си полега до гамечката, и само си турга главичката да го колат“. 
Самото коленичене и полягане пред курбанската ропа изразява безсловесно, 


4 Идеята вероятно е повлияна от класическата ислямска традиция. Срв.: „Животните (...), 
когато им вадят душите, може би не чувстват болка. Те реагират с мускулите и изпадат ведно 
непонятно за нас състояние. Кой знае, може би в процеса на напрежението чувстват някакво 
удоволствие, специфично за техния свят (...). Овенът, поднесен чрез изпратен от Аллах ангел, за 
да стане жертва вместо Хазрети Исмаил, е изпитал удоволствие и радост, а не болка, поради 
това, че се е пожертвал в името на овчия свят. Така че, когато колим кочове по волята на Аллах 
в деня на байрама, ще сме по-близо до истината, че животното рита от радост, понеже му се е 
паднала честта да стане жертва“ (Фетхуллах 1996: 142-143). 

чрез жестовете на тялото, покорството на жертвеното животно. Употребеният 
в този наратив глагол „коланчва“ не само показва саможертвата на курбана, но 
и акцентира върху нея - животното не е „допуснало“ да бъде положено от чове- 
ка за заколване, а само, без принуждение „коленичи“, за да приеме отредената 
си съдба. Тези вярвания естествено са изградени върху архетипния сюжет на 
Ибрахимовото жертвоприношение: обреченото животно, подобно на Ибрахим, 
получава в съня си божествената воля да стане жертва; неговото коленичене с 
идентично с начина, по който Исмаил без съпротивление се оставя да бъде при- 
несен в жертва. В този смисъл състоянието на принасяното животно кореспон- 
дира с поведението на Ибрахимовия син, който според свещеното предание 
желае да покаже на Аллах, че сам доброволно се отдава като курбан. Идентич- 
ността в поведението на Исмаил и жертвените животни се основава на идеята 
за божествения произход на тези същества. Според вярванията на българите 
мюсюлмани „всяко дете се ражда мюсюлманин, но от неговите родители зави- 
си към коя религия ще се насочи (юдаизъм, християнство или ислям)“ (Лоза- 
нова 1996: 22). В този смисъл Исмаил не е син на баща си и майка си, ае дете 
на Бога - то се ражда мюсюлманин и с подчинено на неговата воля (Вопіс 1999: 
27). Поведението на жертвените животни, които също са божии творения по 
презумпция, се основава на муслим – т. е. на подчинението пред волята на Бога. 
Мотивът за животното, което само се принася в жертва, е универсален за 
един широк ареал от Мала Азия, Кавказ и Балканите до Северна Русия и води 
началото си от тотемните култове. Древногръцки произведения съдържат све- 
дения за животни, които доброволно идват при светилището на определено 
божество, за да бъдат принесени в жертва. Християнски предания също разказ- 
ват за обречени животни, които сами вървят към черковния двор, за да бъдат 
заклани като курбан (Георгиева 1993: 94). Особено популярен е мотивът за еле- 
на, който идва на точно определен празник в годината, за да се отдаде добро- 
волно в жертва (Георгиева 1993: 50). Тотемът трябва да бъде накаран добровол- 
но да се остави да бъде умъртвен, за да се обезпечи благоденствието и защита- 
та на общността - жертва се един индивид, за да се гарантира съществуването 
на колектива, или едно животно, за да се осигури възпроизводството на него- 
вия вид, но приносителите не носят отговорност за извършеното ритуално 
убийство (Штернберг 1936: 428). Макар в монотеистичните религии добровол- 
ният характер на жертвата да придобива друго измерение, свързвайки се с пре- 
допределението, което създателят е предначертал на всички свои създания, в 
народния пласт се откриват следи от архаичните култове. Представяйки курба- 
на като същество, което се принася доброволно в жертва, приносителят цели да 
избегне отговорността за проявеното насилие - той излиза от ролята на умърт- 
вител, защото жертвата „по свое желание“ е положила главата си под ножа. 
Представата, че животното има знание за своето предопределение и доб- 
роволно се предава на заколение, и почитта, която се оказва към него като към 
близък покойник, подсказват, че то се възприема не като безчувствена твар, а 
като същество, което има душа. Затова да заколиш жертвено животно в народ- 
ната традиция означава „да му вземеш душата“. Вярва се също, че мястото, 
където е пролята неговата кръв, е „озъптено, защото душинка лежи там“. 
Ислямът не е толкова привързан към стриктното разграничаване между душа и 

тяло, въведено от християнството - ислямският светоглед разпростира идеята 
за одушевеност не само над хората, но и над животинското царство (Вопќе 1999: 
40). Същевременно според класическия ислям душите на хората и на животни- 
те имат различно естество - последните нямат ум и съзнание, а душата им не 
жадува за вечността (Фетхуллах 1999: 138). Народната традиция обаче поставя 
знак за равенство между душите на хората и на животните: „Животното е съз- 
дадено за улеснение на човека, но душите са еднакви!“ (гр. Доспат). Някои 
вярвания дори го уподобяват на човека, затова и грижите, които се полагат за 
него, са като към човешко създание: „То е като човека, и то душа носи. И като 
го заколиш - се едно човек си заколил!“ (с. Галата, Тетевенско). В есхатологич- 
ните представи за ролята на курбана се среща вярването, че след принасянето 
на жертвата душата й отива на оня свят и там чака човека, за когото е принесе- 
на. За разлика от каноничното схващане, че по време на машера всички предс- 
тавители на земната фауна ще бъдат превърнати в „прах и пепел“ (Цветков 
1912: 281), анимистичните вярвания в народната традиция придават на жерт- 
вените животни по-особени качества - техните души не се унищожават след 
смъртта, а се запазват в определено състояние за вечността. Състоянието на 
животното след принасянето му е идентично с междинното положение, в което 
се намира покойникът - той лежи в гроба в очакване на Съдния ден, когато ще 
застане пред съда на Аллах. Някои вярвания представят байрамския курбан 
като словесно същество - приписва му се способност, присъща единствено на 
човека. В деня на Страшния съд закланото животно ще посрещне своя прино- 
сител и ще му заговори, подготвяйки го за дългото пътуване: „Качи се!“, 
„Стисни ушите!“, „Замижи!“. Вярванията на българите мюсюлмани, че жи- 
вотните (особено жертвените) са създания, чиято душа е сходна с човешката, 
могат да бъдат разгледани като отглас от една универсалия в архаичните живо- 
тински култове - „човекът разглежда всяко животно като разумно и свободно 
същество и не го смята за по-низше от себе си“ (Штернберг 1936: 424). Това ос- 
мисляне на жертвеното животно като себеподобно е свързано с идеята за амби- 
валентността, с която архаичният човек възприема животинския свят. Според 
Л. Щернберг спрямо животните човек използва същите прийоми, както и към 
себеподобните си - когато желае да получи нещо от тях, той се стреми да пре- 
дизвика техните симпатии и помощ чрез различни предразполагащи и умилос- 
тивяващи средства. Прилагайки този подход спрямо животните, човекът ги 
третира като антропоморфни същества - т. е. той осъзнава необходимостта по 
един или друг начин да влияс върху волята им (Штернберг 1936: 424). От тако- 
ва амбивалентно отношение произтичат практиките на уважение към курбана, 
както и вярванията, че той има душа и доброволно се принася в жертва. 
Възприемането на курбана като одушевено същество е свързано и с друга 
универсална архаична представа, според която животното, както и човекът са 
безсмъртни и продължават да живеят след смъртта - т. е. животното възкръсва 
след ритуалното му убиване (Штернберг 1936: 424). Подобно вярване се среща 
ив народната интерпретация на мюсюлманския курбан, макар то да се отлича- 
ва съществено от древните тотемистични и аграрни култове. Основните обре- 
ди в тях са подчинени на идеята за помирение между ловеца/приносителя и 
духа на убитото животно, за да може то да възкръсне и отново да се върне при 

човека като улов или стока (Соколова 1998: 68). Мюсюлманинът вярва, че при- 
несеният от него байрамски курбан на другия свят „цял ще се оживи“, за да го 
пренесе по моста Сират, но процесът на реинкарнация в отвъдното се мисли не 
като резултат от помирителни обреди преди заколването, а като следствие от 
божието предопределение. Тъй като курбанът се явява заместител на човека, 
той е носител на определени негови свойства - традиционното вярване му при- 
писва същата възможност да възкръсне в Съдния ден, каквато ще имат и Хора- 
та. Трябва да отбележим, че народното вярване за „оживяването“ на курбана е 
доста сходно с догматичната трактовка, че в Съдния ден всичко ще „бъде съ- 
живено отново“ (Юзтоп 1998: 90). Класическият ислям представя възкресени- 
ето като съединяване на душата с предишното й тяло. За разлика от мистична- 
та философия, която поставя акцент върху човешкия дух и разглежда тялото 
като „ненужен“ елемент във възкресението (Хисматулин 1997: 118), битовият 
ислям развива конкретна представа за повторното оживяване на курбана в не- 
говото телесно естество - „с главата си, вълната си, рогата си“. Ето защо на 
масово ниво се говори предимно за повторно „оживяване“, а не за възкресение 
в мистичния смисъл на понятието. За разлика от байрамския курбан, в други 
видове жертвоприношения сакралната реинкарнация има по-осезаеми време- 
ви и пространствени измерения - възкръсналото животно се представя като 
пазител на обекта, за който е принесено. Акика курбанът” „пази“ детето от не- 
щастия и злополуки през целия му живот; незир курбанът!" защитава приноси- 
теля от предстоящите беди - посреща ги, бори се с тях иги прогонва, подобно 
е вярването за курбана на темели!!, който охранява дома от зловредни сили. 
Същественото в тези варианти е, че народното мислене обвързва косвено осъ- 
ществяването на предпазните функции на жертвата не с Аллах, в чиито ръце с 
съдбата на всичките му създания, а с повторно „оживената“ същност на живот- 
ното - т. е. със силата на освободения при заколването негов дух. В резултат от 
принасянето – т. е. преминаването на жертвата от профанния в сакралния свят, 
тя придобива определени свръхестествени качества, които й позволяват да по- 
беди идентични на нейната новопридобита същност зли сили. „Защитата“ на 
обекта се постига в противоборството на две ирационални същества: възкръс- 
налото животно срещу настъпващото зло. В този смисъл смъртта на курбана е 
раждаща смърт - от нея се създава едно свръхестествено същество, чиито ка- 
чества напомнят за качествата на принесеното животно. Неговата смърт не е 
свързана с трайно изчезване от земния свят, както е при другите животни, зак- 
лани само за месо. Макар и трансформиран в друга същност, животът на кур- 
бана се запазва и след реалната му смърт - той е реинкарниращо се същество, 
което възкръсва или се ражда отново. По тази причина например запойването 
с вода и захранването преди заколването са задължителни само за курбана - 
животните, които са убивани за месо, не се ползват с такава привилегия. 


13 Акика курбан - кръвна жертва, принасяна при даване на име на новородено. Сред бълга- 
рите мюсюлмани се спазва каноничната практика за момче да се колят две животни, а за моми- 
че – едно. 

16 Незир курбан - обречена жертва. Среща се и под названието втасан-, обрек -, адак курбан. 

1 Курбан на темели - строителна жертва, принасяна в основите на строяща се сграда 
(къща или джамия), най-често при полагане на първия камък. 

Развитата система от вярвания и предписания, съпътстващи традиционно- 
то мюсюлманско жертвоприношение, показва как религията се намесва всеки 
път, когато човек се опитва да влезе в контакт с другия (бил той човек или жи- 
вотно). Приносителят с основен агент в прехода от живота към смъртта и мис- 
тичното възраждане. За да може този преход да постигне целта си, контактът с 
жертвеното животно се подчинява на определени правила, регламентирани от 
канона и традицията. Принасянето на курбана в съответствие с религиозните 
предписания прави жертвата легитимна. Без тези правила човешкият контакт 
със света на животните се превръща в недопустимо действие, в агресия и наси- 
лие. Умъртвяването на животното в жертвения акт се ритуализира, за да може 
действието да има смисъл не на убийство, а на приношение. 

